Jelisaveta Andrejević Aneta
Jelisaveta Andrejević Aneta (Beograd, 8. januar 1923 — Bubanj, kod Niša, 9. januar 1943), učesnica Narodnooslobodilačke borbe i narodni heroj Jugoslavije.

Biografija 
Rođena je 8. januara 1923. godine u Beogradu. Posle završene osnovne škole, otišla je u Niš gde se uključila u rad revolucionarne omladine. Bila je član organizacije Saveza komunističke omladine Jugoslavije (SKOJ), koja je delovala u Trgovačkoj školi u Nišu, iako nije bila učenica ove škole.

Posle okupacije Kraljevine Jugoslavije bila je veoma aktivna u prikupljanju oružja i drugim aktivnostima za pripremu ustanka. Septembra 1941. godine stupila je u Toplički partizanski odred, gde je obavljala dužnost kurira Okružnog komiteta KPJ za Niš. Učestvovala je u mnogim borbama sa Bugarima i četnicima.

Marta 1942. godine upala je u četničku zasedu. Posle tri dana mučenja, četnici su je predali Bugarima. Bugari su je silovali i maltretirali, a onda predali Nemcima u Nišu. Nemci su je odveli u koncentracioni logor na Crvenom krstu.

Streljana je 9. januara 1943. godine na Bubnju, kod Niša.

Ukazom predsednika Federativne Narodne Republike Jugoslavije Josipa Broza Tita, 9. oktobra 1953. godine, proglašena je za narodnog heroja.

Reference

Literatura 
 
 Heroine Jugoslavije. „Spektar“, Zagreb 1980. godina.
 Milan Inđić Djeca heroji. „Dom štampe”, Zenica 1985. godine.

Srpski komunisti
Jugoslavenski partizani
Žene narodni heroji
Žene u Narodnooslobodilačkoj borbi
Biografije, Beograd